Document ID: 32004D0673

KOMISIJAS LĒMUMS
(2004. gada 26. augusts)
par Maltas Republikas prasību piemērot pazeminātu PVN likmi elektroenerģijas piegādei
(izziņots ar dokumenta numuru K(2004) 3240)
(Autentisks ir vienīgi teksts angļu valodā)
(2004/673/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1977. gada 17. maija Sesto direktīvu 77/388/EEK par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (1), kurā jaunākie grozījumi izdarīti ar Direktīvu 2004/66/EK (2), un it īpaši tās 12. panta 3. punkta b) apakšpunktu,
tā kā:
(1)
Maltas Republika ar vēstuli, kas iereģistrēta Komisijā 2004. gada 18. jūnijā, informēja Komisiju par savu nodomu piemērot elektroenerģijas piegādei pazeminātu PVN nodokļa likmi.
(2)
Paredzētie pasākumi nozīmē vispārīgus pasākumus, piemērojot elektroenerģijas piegādei pazeminātu PVN nodokļa likmi saskaņā ar Sestās PVN direktīvas 12. panta 3. punkta b) apakšpunktu.
(3)
Maltas elektrotīkls ir neliels un izolēts, tāpēc nepastāv nekāds iekšējā tirgus konkurences traucējumu risks. Malta patlaban nelieto dabasgāzi, jo tai nav gāzes tīkla vai gāzes vadu.
(4)
Sestajā direktīvā 77/388/EKK izklāstītie PVN noteikumi par elektroenerģijas piegādes vietu ir grozīti ar Direktīvu 2003/92/EK (3). Elektroenerģijas piegādi galaposmā, kad tā no tirgotājiem un izplatītājiem nonāk pie galapatērētāja, apliek ar nodokļiem tai vietā, kurā klienti faktiski lieto un patērē preces, lai nodrošinātu, ka aplikšana ar nodokļiem notiek tai valstī, kurā notiek faktiskais patēriņš.
(5)
Pasākumi ir vispārīgi un neparedz nekādus izņēmumus, līdz ar to jāuzskata, ka konkurences traucējumu risks nepastāv. Minētās direktīvas 12. panta 3. punkta b) apakšpunkta nosacījumi ir izpildīti, tālab Maltai jāspēj veikt attiecīgos pasākumus uzreiz pēc šā lēmuma paziņošanas,
IR PIEŅĒMUSI ŠO LĒMUMU.
1. pants
Malta var veikt pasākumus, par kuriem tā paziņojusi 2004. gada 18. jūnija vēstulē un ar kuriem paredzēts piemērot samazinātu PVN likmi elektroenerģijas piegādei, neņemot vērā tās ražošanas vai piegādes apstākļus.
2. pants
Šā lēmuma adresāts ir Maltas Republika.
Briselē, 2004. gada 26. augustā

Labels: 2
18
14
0